హెయినో గుంథర్ కున్

హెయినో గుంథర్ కున్ (జననం 1984 ఏప్రిల్ 1) దక్షిణాఫ్రికా జాతీయ జట్టుకు ఆడిన క్రికెట్ క్రీడాకారుడు. దక్షిణాఫ్రికా దేశీయ క్రికెట్‌లో టైటాన్స్, నార్తర్న్స్ జట్ల తరపున ఆడాడు. మార్చి 2018లో ఇంగ్లీష్ కౌంటీ క్రికెట్‌లో ఆడటానికి కెంట్ కౌంటీ క్రికెట్ క్లబ్‌తో కోల్‌పాక్ ఒప్పందం కుదుర్చుకున్నాడు. 2021లో కెంట్‌ జట్టును విడిచిపెట్టి, నార్త్ వెస్ట్ తరపున ఆడటానికి దక్షిణాఫ్రికాకు తిరిగి వచ్చాడు.

 దేశీయ కెరీర్ 
వికెట్ కీపర్ బ్యాటర్ అయిన కున్, 2006-07 సూపర్‌స్పోర్ట్ సిరీస్‌లో 48.50 సగటుతో 776 పరుగులతో అత్యధిక పరుగులు చేసిన రెండవ ఆటగాడిగా నిలిచాడు. పీటర్‌మారిట్జ్‌బర్గ్‌లో డాల్ఫిన్స్ జట్టుపై చేసిన 216 పరుగుల ఇన్నింగ్స్ ఇందులో ఉంది.

2015–16 సన్‌ఫాయిల్ సిరీస్‌లో, ఒకే ఫస్ట్-క్లాస్ సీజన్‌లో 1,000 పరుగులు చేసిన ఆరవ దక్షిణాఫ్రికా ఆటగాడయ్యాడు. జూలై 2016లో క్రికెట్ దక్షిణాఫ్రికా ఇతనిని సీజన్ ఫస్ట్-క్లాస్ క్రికెటర్‌గా, డొమెస్టిక్ ప్లేయర్స్ ప్లేయర్ ఆఫ్ ది సీజన్‌గా ఎంపిక చేసింది.

ఆగస్టు 2017లో, T20 గ్లోబల్ లీగ్ మొదటి సీజన్ కోసం నెల్సన్ మండేలా బే స్టార్స్ జట్టులో ఎంపికయ్యాడు. అయితే, అక్టోబర్ 2017లో క్రికెట్ దక్షిణాఫ్రికా ఈ టోర్నమెంట్‌ను నవంబర్ 2018కి వాయిదా వేసింది, ఆ తర్వాత వెంటనే అది రద్దయింది.

మార్చి 2018లో, ఇంగ్లీష్ కౌంటీ క్రికెట్‌లో ఆడేందుకు వీసా పొందడానికి లోబడి, కెంట్ కౌంటీ క్రికెట్ క్లబ్‌తో కోల్‌పాక్ ఒప్పందంపై సంతకం చేశాడు.Fordham J (2018) Kent sign South African batsman Heino Kuhn, Kent_Online, 2018-03-07. Retrieved 2018-03-07. జూన్ 2018లో, 2018–19 సీజన్ కోసం టైటాన్స్ జట్టులో ఎంపికయ్యాడు. సెప్టెంబర్ 2018లో, 2018 అబుదాబి T20 ట్రోఫీ కోసం టైటాన్స్ జట్టులో చోటు దక్కించుకున్నాడు.

అక్టోబరు 2018లో, మజాన్సి సూపర్ లీగ్ T20 టోర్నమెంట్ మొదటి ఎడిషన్ కోసం నెల్సన్ మండేలా బే జెయింట్స్ జట్టులో ఎంపికయ్యాడు. సెప్టెంబర్ 2019లో, 2019 మజాన్సి సూపర్ లీగ్ టోర్నమెంట్ కోసం నెల్సన్ మండేలా బే జెయింట్స్ జట్టులో చేరాడు. ఏప్రిల్ 2021లో, దక్షిణాఫ్రికాలో 2021–22 క్రికెట్ సీజన్‌కు ముందు, నార్త్ వెస్ట్ జట్టులో ఎంపికయ్యాడు.

 అంతర్జాతీయ కెరీర్ 
2009 నవంబరు 15న ప్రిటోరియాలోని తన సొంత మైదానం సూపర్‌స్పోర్ట్ పార్క్‌లో ఇంగ్లాండ్‌తో జరిగిన ట్వంటీ20 అంతర్జాతీయ (T20I) మ్యాచ్‌తో అంతర్జాతీయ అరంగేట్రం చేశాడు.

జూన్ 2017లో, ఇంగ్లాండ్‌తో జరిగే సిరీస్‌ కోసం దక్షిణాఫ్రికా టెస్ట్ జట్టులో ఎంపికయ్యాడు. 2017 జూలై 6న ఇంగ్లాండ్‌పై దక్షిణాఫ్రికా తరఫున టెస్టుల్లో అరంగేట్రం చేశాడు.
 మూలాలు 

 బాహ్య లింకులు 


వర్గం:దక్షిణాఫ్రికా టీ20 క్రికెట్ క్రీడాకారులు
వర్గం:దక్షిణాఫ్రికా టెస్ట్ క్రికెట్ క్రీడాకారులు
వర్గం:దక్షిణాఫ్రికా క్రికెట్ క్రీడాకారులు
వర్గం:జీవిస్తున్న ప్రజలు
వర్గం:1984 జననాలు